Jaanuar 2013

**Jaanuar 2013**, kroonika

2013. aasta jaanuar algas teisipäeval ja lõppes 31 ööpäeva pärast neljapäeval.

## [[1. jaanuar]]

* Ameerika Ühendriikide Esindajatekoda kiitis heaks majanduspaketi, mille tulemusel pääses riik nn eelarvekuristikust.
* Ameerika Ühendriikides Alaska osariigis heitis torm Sitkalidaki saare lähedal rannikule Royal Dutch Shelli naftapuurimisplatvormi Kulluk, mida transporditi talvekorterisse Seattle'is.
* Elevandiluurannikul Abidjanis tallati staadionil peetud aastavahetuse pidustuste käigus surnuks vähemalt 61 inimest ja paarsada inimest sai vigastada.
* G8 eesistujamaaks sai Suurbritannia.
* Hiinas hakkas kehtima viisakord, millega võivad 45 riigi, sealhulgas Euroopa Liidu liikmesriikide kodanikud viibida transiitreisijana Pekingis kolm päeva viisavabalt.
* Iirimaast sai Euroopa Liidu eesistujariik.
* Itaalia keskpank sulges kaardimaksed Vatikanis, tuues põhjuseks asjaolu, et Vatikan ei ole kasutusele võtnud Euroopa Liidu rahapesu vastaseid abinõusid.
* Lätist sai Balti Nõukogu eesistujamaa.
* Marseille ja Košice said Euroopa kultuuripealinnadeks.
* Rootsis Göteborgis jõustus linna sisse- ja väljasõidumaks, et vähendada autoliiklust. 
* Šveitsi liidupresidendina astus ametisse Ueli Maurer ja asepresidendina Didier Burkhalter.
* Tšehhi president Vaclav Klaus teatas oma uusaastakõnes, et annab ametiaja lõppemise puhul amnestia umbes kolmandikule kinnipeetutest.
* Ukraina võttis Iirimaalt üle Euroopa Julgeoleku- ja Koostööorganisatsiooni eesistujamaa kohustused.
* ÜRO Julgeolekunõukogu roteeruvateks liikmeteks said Argentina, Austraalia, Luksemburg, Lõuna-Korea ja Rwanda.
* Eesti suursaatkond Minskis sai kaheks aastaks NATO kontaktsaatkonnaks Valgevenes.
* Eestis avanes elektriturg.
* Eestis hakkas kehtima seadusemuudatus, mis vabastab maaomanikud kodualuse maa maksust kuni 1500 m² ulatuses.
* Eestis tõusis alampalk 290 eurolt 320 eurole kuus.
* Eesti Kunstiakadeemia teadusprorektorina asus tööle Mart Kalm.
* Ajakirja Diplomaatia peatoimetajana asus tööle Kaarel Kaas.
* President Toomas Hendrik Ilvese nõunikuna asus tööle Iivi Anna Masso.
* Eestis alustas tegevust Eesti Filmi Instituut.
* Tallinnas hakkas kehtima tasuta ühistranspordi kasutamise õigus tallinlastele.
* Tallinna Tehnikaülikooli avaliku halduse instituudi uueks nimeks sai Ragnar Nurkse innovatsiooni ja valitsemise instituut.

## [[2. jaanuar]]

* Aafrikas Kilimanjaro nõlval hukkus piksetabamuse tagajärjel iiri mägironija Ian McKeever.
* Ameerika Ühendriikides sai teatavaks, et Katari telejaam Al-Jazīrah ostis majandusraskustesse sattunud kaabeltelevisioonijaama Current TV, mille üks omanikke oli Al Gore.
* Mauritaania keskkonnaministeerium teatas, et loomade ja keskkonna kaitseks keelati riigis kilekottide tootmine ja kasutamine.
* Pakistanis Afganistani piiri lähedal hukkus Ameerika Ühendriikide mehitamata lennuki rünnaku tagajärjel Ţālebāni välikomandör Maulvi Nazir ja veel umbes kümme tema lähikondlast.
* Puerto Rico kubernerina astus ametisse Alejandro García Padilla. 
* Saint Kittsi ja Nevise kindralkubernerina astus ametisse Edmund Lawrence.
* Soome president Sauli Niinistö tegi seoses riigi sisemajanduse kogutoodangu langusega 2006. aasta tasemele ettepaneku kärpida oma palka 160 000 eurolt 126 000 eurole.
* Venemaa president Vladimir Putin allkirjastas seaduse, mis lubab riigi teenistuses olevatel tippametnikel töötada senise 65. eluaasta asemel 70. eluaastani.
* Eesti kultuuriministeeriumi kantslerina alustas tööd Paavo Nõgene.
* Eesti Jalgpalliajakirjanike Klubi andis Hõbepalli ilusaima koondisevärava eest teist korda järjest Konstantin Vassiljevile.

## [[3. jaanuar]]

* Ameerika Ühendriikides vannutati ametisse kongressi uus koosseis. Esindajatekoja spiikriks valiti tagasi John Boehner.
* Ameerika Ühendriikide New Hampshire'i osariigi kubernerina astus ametisse Maggie Hassan.
* Euroopa Komisjon nimetas 2013. aasta Euroopa kodanike aastaks.
* Iraagis Bagdadi lähedal Al-Musayyibi linna bussijaamas õhkis enesetaputerrorist auto. Plahvatuses hukkus vähemalt 27 šiiidi palverändurit ja vähemalt 60 sai vigastada.
* Suurbritannia ajaleht The Guardian avaldas Argentina presidendi Cristina Fernández de Kirchneri avaliku kirja Suurbritannia peaministrile David Cameronile, milles nõutakse Suurbritannialt Falklandi saarte küsimustes juhindumist ÜRO resolutsioonidest kolonialismi lõpetamise kohta.
* Šveitsi vanim pank, 1741. aastal asutatud Wegelin & Co tunnistas end New Yorgi kohtus süüdi ameeriklaste maksudest kõrvalehoidmisele kaasaaitamises aastatel 2002–2011 ning on sunnitud oma tegevuse lõpetama.
* Türgis vahistati armee endine kindralstaabi ülem armeekindral İsmail Hakkı Karadayı, keda süüdistatakse osalemises 1997. aasta riigipöördes. 
* Venemaa kaitseministeerium teatas, et riigi merevägi hangib 2016. aastaks juurde üle 50 sõjalaeva.
* Venemaa president Vladimir Putin allkirjastas määruse, millega andis prantsuse näitlejale Gérard Depardieule Venemaa kodakondsuse.
* Eestis alustas ajateenistust umbes 300 noormeest.
* Teaduskeskus Ahhaa teatas, et Tallinnas Vabaduse väljaku all asuv keskuse filiaal suletakse aprilli lõpus.
* Saksamaal Berliinis toimunud ülikoolide maailmameistrivõistlused väitlemises võitis Harvardi ülikoolis neurobioloogiat õppiv eestlane Martin Kiik.

## [[4. jaanuar]]

* Gaza tsoonis tähistasid sajad tuhanded Palestiina liidri Maḩmūd ‘Abbāsi juhitava Fataḩi pooldajad liikumise 48. aastapäeva. See oli esimene Fataḩi demonstratsioon pärast Ḩamāsi võimuletulekut 2007. aastal.
* Itaalias Trento provintsis Cermise mäe nõlval juhtunud mootorsaaniõnnetuses hukkus kuus vene turisti ja kaks sai vigastada.
* Liibüa lõunaosas Sabhā linnas sooritati atentaat president Muḩammad Yūsuf al-Maqariyafile. President pääses vigastusteta; üks tema ihukaitsjatest sai haavata.
* Rootsis Södertäljes puhkes kullassepapoe röövijate ja politsei vahel tulevahetus. Üks röövlitest sai raskelt vigastada, ülejäänud kolm pääsesid põgenema.
* Etioopia pealinna Addis Abebasse saabusid Sudaani president ‘Umar Ḩasan Aḩmad al-Bashīr ja Lõuna-Sudaani president Salva Kiir, et pidada kõnelusi kahe riigi vaidlusküsimuste üle.
* Eestis kuulutati Raadio 2 aastahitiks Põhja-Tallinna lugu "Meil on aega veel".

## [[5. jaanuar]]

* Ameerika Ühendriikide Põhja-Carolina osariigi kubernerina astus ametisse Pat McCrory.
* Ameerika Ühendriikides Alaska ranniku ääres Walesi Printsi saare lähedal leidis aset maavärin, mille suurusjärk Richteri skaalal oli 7,5.
* USA filmikriitikute ühing valis 2012. aasta parimaks filmiks Austria režissööri Michael Haneke filmi "Amour" ("Armastus"). 
* Austraalias Tasmaania saarel on kuumalaine, põua ja tugeva tuule tagajärjel puhkenud teist päeva kestvate maastikupõlengute tõttu hävinud vähemalt sada maja ning tuhanded inimesed on evakueerunud.
* Keenias Tsavo rahvuspargis tapsid salakütid 11 elevanti.
* Prantsusmaal Grenoble'i lähedal kukkus alla väikelennuk, milles viibinud viis inimest hukkusid.
* Prantsuse filminäitleja Gérard Depardieu kohtus Sotšis Venemaa presidendi Vladimir Putiniga ja sai kätte Venemaa passi.
* Rootsi politsei vahistas kolm eelmisel päeval Södertäljes aset leidnud juveeliröövis kahtlustatavat. 
* Eestis Otepääl algas kahepäevane laskesuusatamise IBU Cupi osavõistlus.

## [[6. jaanuar]]

* Mehhikos hakkas purskama Colima vulkaan.
* Palestiina omavalitsuse president Maḩmūd ‘Abbās teatas, et omavalitsust tuleb edaspidi nimetada Palestiina riigiks. 
* Põhja-Ameerika jäähokiliiga NHL ja jäähokimängijate ühendus NHLPA jõudsid kokkuleppele uues kollektiivlepingus, millega lõpetatakse septembris alanud tööseisak.
* Süüria president Bashār al-Asad esines avaliku pöördumisega, milles nimetas mässulisi lääneriikide käsilasteks ja kutsus rahvast nende vastu üles astuma ning tänas Venemaad, Hiinat ja Iraani toetuse eest.

## [[7. jaanuar]]

* Ameerika Ühendriikide Montana osariigi kubernerina astus ametisse Steve Bullock.
* Ameerika Ühendriikide president Barack Obama nimetas kaitseministriks vabariiklasest endise senaatori Chuck Hageli ja Luure Keskagentuuri direktoriks oma terrorismivastase võitluse nõustaja John Brennani.
* Ameerika Ühendriikide New Mexico osariigi endine kuberner ja endine suursaadik ÜRO-s Bill Richardson ning Google'i juht Eric Schmidt alustasid eraviisilist visiiti Põhja-Koreas, et pidada kõnelusi Põhja-Koreas vahistatud USA kodaniku Kenneth Bei süüasja üle. 
* Ghanas vannutati president John Dramani Mahama ametisse uueks ametiajaks. Opositsioon boikoteeris tseremooniat, sest peab detsembris 2012 peetud valimisi ebaausateks.
* Hiina riiklik energeetikafirma teatas, et Shandongi provintsi rannikulinnas Rongchengis hakatakse ehitama uut tuumaelektrijaama, mis peaks valmima 2017. aastal.
* Itaalia endine peaminister Silvio Berlusconi teatas, et tema juhitav partei Il Popolo della Libertà on veebruaris peetavaid parlamendivalimisi silmas pidades sõlminud liidu vana liitlase Põhjaliigaga.
* Peruus Ucayali piirkonnas kukkus alla kopter BV-234. Selle pardal olnud viis ameeriklast ja kaks peruulast hukkusid.
* Saksamaal Zürichis toimunud Rahvusvahelise Jalgpalliliidu auhinnagalal kuulutati 2012. aasta maailma parimaks meesjalgpalluriks FC FC Barcelonas mängiv argentiinlane Lionel Messi ja parimaks naisjalgpalluriks ameeriklane Abby Wambach.
* Suurbritannia Southamptoni ülikooli arheoloogid teatasid, et Kreekas umbes 160 km kaugusel Ateenast Néo Monastíri küla lähedal Koutrouloú Magoúla väljakaevamistel leiti rohkem kui 300 neoliitikumist pärit ainulaadset savikujukest.
* Suurbritannia klassikalise muusika portaal bachtrack.com avaldas 2012. aasta statistika, mille järgi oli Arvo Pärt aasta enim kontserdil mängitud elusolev helilooja. Ta oli 54. kohal. Pingerea tipus olid Beethoven, Mozart, Bach, Brahms ja Schubert.
* Türgis Zonguldaki provintsis söekaevanduses aset leidnud gaasilekke põhjustatud plahvatuse tagajärjel hukkus kaheksa kaevurit.
* Eesti president Toomas Hendrik Ilves kohtus Pariisis Prantsusmaa presidendi François Hollande'iga.
* Estonian Airi nõukogu kiitis heaks liinilendurite assotsiatsiooni kollektiivlepingu tingimused ning hoidis sellega ära 8. jaanuaril algama pidanud liinilendurite streigi.
* Eesti välisminister Urmas Paet andis üle välisministeeriumi kultuuripreemiad. Preemia said Ewert and The Two Dragons, Ilmar Raag, Riina Sildos, Laine Mägi ja Kalle Kasemaa.
* Harju maakohus mõistis ärimees Andrus Suklese oma endise äripartneri Tullio Libliku palgamõrva kavandamise katses õigeks. Kuigi süüaluse soov Liblikut tappa leidis kinnitust, olid tõendid ebaseaduslikud, sest neid kogunud agent ei vastanud seaduse nõuetele.
* Emor avaldas uuringutulemused, mille järgi oli 2012. aastal Eesti vaadatuim telekanal ETV, vaadatuim saade Eurovisiooni lauluvõistluse finaal ja kuulatuim raadiojaam Vikerraadio.
* Eestis alustas tegevust ettepanekuteportaal rahvakogu.ee.

## [[8. jaanuar]]

* Hispaanias avati kiirrongiühendus Barcelonast Prantsusmaa piiri ääres asuvasse Figueresesse. 131 km pikkune raudteeliin moodustab osa 804 km pikkusest liinist, mis ühendab Madridi Prantsusmaaga.
* Kongo Demokraatliku Vabariigi mässuline relvarühmitus M23 kuulutas välja ühepoolse relvarahu, et alustada valitsusega järjekordseid rahukõnelusi.
* Soome suurim päevaleht Helsingin Sanomat hakkas ilmuma tabloidformaadis.
* Türgi kaguosas Hakkari provintsis Iraagi piiri ääres ründasid kurdi mässulised Türgi sõjaväebaasi. Tulevahetuses hukkus 12 mässulist ja üks sõdur.
* Eesti välisminister Urmas Paet alustas kahepäevast visiiti Jordaanias.
* Kanada Fraseri Instituut, Saksamaa Liberales Institut ja USA Cato Instituut avaldasid maailma 123 riigi vabaduse edetabeli, kus Eesti jagab Jaapaniga 9. ja 10. kohta. Edetabeli esikolmiku moodustasid Uus-Meremaa, Holland ja Hongkong.
* Eesti Filmiajakirjanike Ühing kuulutas Tallinnas kinos Sõprus välja aasta filmi. Auhinda jagasid Sulev Keeduse dokumentaalfilm "Varesesaare venelased" ja Toomas Hussari mängufilm "Seenelkäik".

## [[9. jaanuar]]

* Palestiina omavalitsuse president, Fataḩi juht Maḩmūd ‘Abbās ja Ḩamāsi juht Khālid Mash‘al kohtusid Egiptuse pealinnas Kairos.
* Suurbritannias tähistati Londoni metroo 150. aastapäeva.
* Venezuela ülemkohus kiitis heaks president Hugo Cháveze ametisse vannutamise edasilükkamise. Kuu aega varem tehtud vähilõikusest toibuva Cháveze tervis ei lubanud tal ettenähtud ajal ehk 10. jaanuaril ametisse asuda.
* Eesti Tervise Fond ja portaal www.arst.ee kuulutasid aasta arstiks 2012 Põhja-Eesti regionaalhaigla üldkirurgi Ilmar Kauri.
* Eesti kultuuriminister Rein Lang teatas, et riik hakkab edaspidi kulutama pigem e-raamatutele kui paberraamatutele.

## [[10. jaanuar]]

* Maa-lähedane asteroid 99942 Apophis möödus Maast umbes 14 miljoni kilomeetri kauguselt.
* Ameerika Ühendriikide president Barack Obama nimetas rahandusministriks senise Valge Maja personaliülema Jack Lew'. 
* Euroopa Keskpanga president Mario Draghi tutvustas uue seeria viieeurost rahatähte, mis jõuab ringlusse mais. 
* Gruusias tühistas Thbilisi apellatsioonikohtus Gruusia endisele kaitseministrile Irakli Okruašvilile 2008. aasta märtsis väljapressimise eest tagaselja mõistetud 11-aastase vanglakaristuse. Süüdistus ebaseadusliku relvarühmituse moodustamises jäi jõusse. 
* Kanadas Québeci provintsis Hudsoni lahel avastati vähemalt üksteist jää alla vangistusse jäänud mõõkvaala. Kohalik linnapea pöördus valitsuse poole palvega jäämurdjaga appi tulla. Päev hiljem pääsesid mõõkvaalad omal jõul vabaks.
* Mali islami mässulised vallutasid Konna linna.
* Pakistanis Belutšistani provintsis Quettas ja Loodepiiriprovintsis Mingoras hukkus mitme pommiplahvatuse tagajärjel üle saja inimese ja mitusada sai vigastada.
* Prantsusmaal Pariisis mõrvati kolm kurdi aktivisti, nende seas üks Kurdistani Töölispartei asutajaid Sakine Cansız.
* Prantsusmaal ilmus Jean-Pierre Minaudier' tõlkes Andrus Kivirähki romaan "Mees, kes teadis ussisõnu" (prantsuskeelne pealkiri "L'homme qui savait la langue des serpents").
* Rootsis jõustus kohtuotsus, mis keelustab soovahetajate sunniviisilise steriliseerimise. 
* Rootsis Täbys sõitsid pangaröövlid autoga Handelsbankeni kontorisse. Saagiga põgenenud relvastatud röövlite ja politsei vahel puhkes tulevahetus, kuid keegi viga ei saanud. Kaks röövis kahtlustatavat saadi hiljem kätte.
* Sloveenia peaminister Janez Janša, keda kaks päeva varem avaldatud korruptsioonivastase komisjoni raportis süüdistati korruptsioonis, sai oma parteilt täieliku toe, et jätkata nii partei juhi kui ka peaministrina.
* Soomes Turus andis laevaehitusfirma STX Finland Viking Line'ile üle uue reisilaeva Viking Grace, mis hakkab 15. jaanuaril sõitma Turu ja Stockholmi vahel. See on maailma esimene vedelgaasil töötav laev.
* Šveitsis Schaffhauseni kantonis Neuhausen am Rheinfalli jaamas põrkasid kokku kaks reisirongi. Vigastada sai paarkümmend inimest.
* Eesti ja Armeenia vahel jõustus viisavabadus.
* Heritage Foundation ja Wall Street Journal avaldasid maailma majandusvabaduse edetabeli, kus Eesti paiknes 13. kohal. Esikolmiku moodustasid Hongkong, Singapur ja Austraalia.
* Postimees kuulutas aasta inimeseks Eesti Meremuuseumi direktori Urmas Dreseni, kelle juhtimisel avati Lennusadam.

## [[11. jaanuar]]

* Afganistani president Ḩāmid Karzay alustas visiiti Ameerika Ühendriikides Washingtonis. Ta kohtus Valges Majas president Barack Obamaga, et arutada toe jätkumist pärast USA ja NATO lahinguüksuste väljaviimist Afganistanist. Muu hulgas lubas Karzay 2014. aastal ametist loobuda.
* Hiina lõunaosas Yunnani provintsis Zhaojiagou külas aset leidnud maalihke tagajärjel mattus vähemalt 14 maja muda alla ja vähemalt 46 inimest hukkus.
* Kesk-Aafrika Vabariigi president François Bozizé ja mässuline allianss Séléka sõlmisid Gabonis Libreville'is rahulepingu, millega president kohustus parlamendi laiali saatma; nimetama peaministriks opositsiooni esindaja, kes alustaks parlamendivalimiste ettevalmistamist; vabastama poliitvangid ja saatma välja välisriikide väed.
* Kreeka parlament kiitis heaks ulatusliku maksutõusu.
* Mali president Dioncounda Traoré kuulutas riigis välja eriolukorra. Prantsusmaa abivägede õhurünnakute toel vallutasid valitsusväed mässulistelt tagasi Konna linna.
* Saudi Araabia kuningas ‘Abd Allāh ibn ‘Abd al-‘Azīz Āl Sa‘ūd otsustas edaspidi anda parlamendi 150 kohast 30 naistele. Meestele ja naistele jäävad sellegipoolest eraldi sissekäigud ning istungil eraldab neid sirm.
* Saudi Araabia teatas, et saadab Jordaanias Az-Za‘atarī põgenikelaagri umbes 30 000 Süüria põgenikule 10 miljoni dollari ulatuses abi.
* Somaalias Buulo Mareeris püüdsid Prantsusmaa väed vabastada mitu aastat islamirühmituse Ash-Shabābi käes pantvangis peetud prantslast. Operatsiooni käigus hukkus pantvang, üks sõdur, 17 mässulist ja mitu tsiviilisikut.
* Süüria mässulised vallutasid valitsusvägedelt Idlibi provintsis asuva Taftanāzi lennujaama.
* Tšehhis algasid kahepäevased presidendivalimised. Esimest korda valitakse president otsevalimistel.
* Tuneesias Liibüa piiri äärses Bin Qirdānis osalesid sajad inimesed protestimeeleavaldusel. Hooneid ja autosid süüdanud protestijad nõudsid tööd ja Ra’s Jadīri piiripunkti avamist, et taastuks kaubavahetus Liibüaga.
* Tartus esitleti kuueköitelise koguteose "Eesti ajalugu" II köidet, mis annab ülevaate Eesti keskajast aastail 1200–1550.

## [[12. jaanuar]]

* Ameerika Ühendriikide New Yorgi osariigi kuberner kuulutas ulatusliku gripipuhangu tõttu välja tervishoiuteenuseid puudutava eriolukorra. Bostonis oli eriolukord kehtestatud juba kaks päeva varem.
* Hiina pealinnas Pekingis saadi õhusaaste mõõtmisel tulemus, mis on Maailma Terviseorganisatsiooni järgi ohtlik inimese tervisele.
* Malaisia pealinnas Kuala Lumpuris osalesid tuhanded inimesed opositsiooni ja kolmanda sektori korraldatud meeleavaldusel, millega nõuti parlamendivalimiste eel demokraatlikke ning majandus- ja hariduspoliitilisi reforme.
* Sloveenia valitsuskoalitsiooni kuuluva Državljanska lista esimees ja parlamendi spiiker Gregor Virant teatas, et erakond asub opositsiooni, kui korruptsioonis kahtlustatav peaminister Janez Janša kümne päeva jooksul tagasi ei astu.
* Tšehhi presidendivalimiste esimeses voorus ei saanud ükski kandidaat piisavat häälteenamust. 25. ja 26. jaanuaril peetavas teises voorus on vastamisi 24,22 protsenti häältest kogunud sotsiaaldemokraatliku Kodanikuõiguste Partei esimees Miloš Zeman ja 23,40 protsenti häältest kogunud konservatiivse TOP 09 esimees Karel Schwarzenberg.

## [[13. jaanuar]]

* Ameerika Ühendriikides Californias Beverly Hillsis jagati 70. Kuldgloobuse auhindu. Parima filmi auhinna sai Ben Afflecki film "Argo".
* Gruusias jõustus ulatuslik amnestia, millega vabastati vanglast 190 poliitvangi. 
* Kesk-Aafrika Vabariigi president François Bozizé vabastas vastavalt rahuleppele ametist peaminister Faustin-Archange Touadéra. Opositsioon nimetas peaministrikandidaadiks juristi Nicolas Tiangaye.
* Pakistani loodeosas Hõimualadel Põhja-Waziristanis hukkus pommiplahvatuse tagajärjel vähemalt 14 ja sai vigastada 20 sõdurit.
* Prantsusmaa pealinnas Pariisis toimunud meeleavaldusel protestis umbes 300 000 inimest samasooliste abielu seadustamise vastu.
* Süüria sõjalennukite pommirünnakutes Damaskuses, Ḩazzah's ja Ḩalabi provintsis hukkus vähemalt sada inimest, sealhulgas 14 last.
* Venemaa pealinnas Moskvas protestis vähemalt 10 000 inimest hiljuti vastu võetud nn adopteerimisseaduse vastu.

## [[14. jaanuar]]

* Ameerika Ühendriikide Indiana osariigi kubernerina vannutati ametisse Mike Pence.
* Austraalias Melbourne'is algasid 27. jaanuarini kestvad 2013. aasta Austraalia lahtised meistrivõistlused tennises.
* Indias Allahābādis algasid iga 12 aasta järel peetavad Kumbh Mela pidustused. 55 päeva kestvate pidustuste esimesel päeval pesi end Gangese pühas vees umbes kümme miljonit hindut.
* Kuubal jõustus seadus, millega tühistati reisipiirangud ning inimestel lubatakse reisida välismaale ilma väljasõiduviisa ja kutseta.
* Eesti Riigikogu alustas kevadistungjärku. 
* Eesti suursaadik Indoneesias Andres Unga andis Indoneesia presidendile Susilo Bambang Yudhoyonole üle oma volikirja. Suursaadik resideerib Tallinnas.
* Eesti välisminister Urmas Paet osales Rootsis Sälenis peetaval julgeolekukonverentsil.
* Eesti siseministeeriumi kantslerina asus tööle Leif Kalev.
* Harju maakohus avalikustas otsuse, millega mõisteti endine sotsiaalministri nõunik Anders Tsahkna pistise võtmises õigeks ja dokumendi võltsimises süüdi. Talle määrati neli kuud tingimisi vangistust.
* Elioni rikke tõttu tekkisid üle Eesti telepildi katkestused ja sidehäired.

## [[15. jaanuar]]

* Ameerika Ühendriikide New Yorgi osariik kehtestas seoses hiljutise koolitulistamisega uued rangemad reeglid tulirelvade omamise kohta, piirates kättesaadavaid relvatüüpe ja tugevdades taustakontrolli.
* Egiptuses Giza lähedal sõitis rööbastelt välja rong, mis vedas sõjaväe kutsealuseid. Hukkus 19 ja vigastada sai 107 inimest.
* Iraagis Al-Fallūjah's hukkus enesetaputerroristi pommi plahvatuse tagajärjel seitse inimest, nende seas sunniidist parlamendiliige.
* Jeemeni ametnikud teatasid, et Şan‘ā's detsembris röövitud Soome abielupaar ja Austria kodanik on müüdud Al-Qā‘idah'le.
* Kuuba tervishoiuametnikud teatasid, et pealinnas Havannas on puhkenud kooleraepideemia.
* Pakistani ülemkohus andis korralduse peaminister Raja Pervez Ashrafi vahistamiseks, süüdistades teda pistisevõtmises.
* Rootsis Stockholmis käivitas koristaja kogemata rongi ja sõitis sellega Saltsjöbadenis elumajja.
* Soomes valiti aasta sportlaseks purjetaja Tuuli Petäjä-Sirén.
* Suurbritannias puhkes hobuselihaskandaal.
* Süürias Ḩalabi ülikoolis aset leidnud plahvatuste tagajärjel hukkus vähemalt 82 inimest ja üle 160 inimese sai vigastada.
* Venemaal Sahhas algas kolme kuu pikkune hundijahiperiood, millega püütakse huntide arvukust mitmekordselt vähendada.
* Eesti kaitseväe juhataja brigaadikindral Riho Terras alustas visiiti Brüsselis, et osaleda kolmepäevasel NATO sõjalise komitee kohtumisel.

## [[16. jaanuar]]

* Alžeerias võtsid islamiäärmuslased enda valdusse BP naftatöötlusettevõtte In Aménasis ja võtsid pantvangi mitusada inimest, sealhulgas mitme väliriigi kodanikke.
* Ameerika Ühendriikide Washingtoni osariigi kubernerina vannutati ametisse Jay Inslee.
* Egiptuses Aleksandrias varises kokku elumaja. Hukkus vähemalt 22 inimest.
* Jaapani lääneosas tegi elektrisüsteemi rikke tõttu hädamaandumise All Nippon Airwaysi reisilennuk Boeing 787 Dreamliner. Rikke põhjuste väljaselgitamiseni peatati kõik Boeing 787 lennud Jaapanis. Päev hiljem peatasid Dreamlineri lennud ka Euroopa riigid, India ja Ameerika Ühendriigid.
* Saksamaa Rheinland-Pfalzi liidumaa minister-presidendiks valiti Malu Dreyer.
* Suurbritannia pealinna Londoni kesklinnas Vauxhalli raudteejaama lähedal lendas kopter vastu tornkraanat. Hukkus kaks inimest. 
* Venemaal Moskvas mõrvati kurdi päritolu maffiapealik Aslan Usojan.
* Eestis alustas kahepäevast visiiti Poola parlamendi esimees Ewa Kopacz.

## [[17. detsember]]

* Ameerika Ühendriikides Utah's Park Citys algas Sundance'i filmifestival.
* Belau presidendina vannutati ametisse Tommy Remengesau.
* Kesk-Aafrika Vabariigi peaministrina astus ametisse Nicolas Tiangaye.

## [[18. jaanuar]]

* Ameerika Ühendriikide jalgrattur Lance Armstrong tunnistas intervjuus Oprah Winfreyle, et võitis kõik seitse Tour de France'i tänu dopingu kasutamisele. 
* Mehhikos vahistati 158 politseinikku, keda süüdistatakse sidemetes organiseeritud kuritegevusega.
* Ukraina prokuratuur teatas, et vangistatud endisele peaministrile Julija Tõmošenkole esitatakse mõrvasüüdistus. Teda süüdistatakse 1996. aastal Donetski lennuväljal tapetud parlamendiliikme Evgen Štšerbani mõrva tellimises.
* Venemaal Moskvas viskas tundmatu ründaja Suure Teatri balletitrupi kunstilisele juhile Sergei Filinile hapet näkku.
* Eestisse saabus visiidile Ungari kaitseminister Csaba Hende. Ta kohtus kaitseminister Urmas Reinsalu ja kaitseväe juhataja brigaadikindral Riho Terrasega.

## [[19. jaanuar]]

* Alžeeria väed vabastasid In Aménasi gaasitehases terroristide kinni peetud pantvangid. Hukkus vähemalt 23 pantvangi ja 32 terroristi ja vähemalt kümme välismaalast jäi kadunuks.
* Venemaa merevägi alustas Mustal merel ja Vahemerel jaanuari lõpuni kestvaid lahingulaevade õppusi.
* Venemaal Kamtšatkal hakkas purskama Šivelutši vulkaan, millest paiskunud tuhapilv ulatus rohkem kui viie kilomeetri kõrgusele merepinnast.

## [[20. jaanuar]]

* Ameerika Ühendriikide president Barack Obama ja asepresident Joe Biden vannutati ametisse teiseks ametiajaks.
*2013. aasta Austria ajateenistusreferendum: Austrias toimus mittesiduv rahvahääletus kohustusliku ajateenistuse säilitamise üle. 59,8 protsenti osalenutest hääletas kohustusliku ajateenistuse kaotamise vastu.
* Gruusia pealinnas Thbilisis toimus meeleavaldus, millega nõuti president Mihheil Saakašvili tagasiastumist. 
* Saksamaa Alam-Saksi liidumaa parlamendivalimised võitis Kristlik-Demokraatlik Liit, mis sai 36 protsenti häältest. Saksamaa Sotsiaaldemokraatlik Partei sai ligi 33 protsenti häältest. 
* Venemaal Kemerovo oblastis Prokopjevski lähedal söekaevanduses puhkenud tulekahju tagajärjel hukkus vähemalt neli kaevurit.
* Eesti peaminister Andrus Ansip alustas töövisiiti Suurbritannias.

## [[21. jaanuar]]

* Austria pealinnas Viinis Penzingi linnaosas põrkas kokku kaks linnalähirongi. Vähemalt 40 inimest sai vigastada.
* Majandusajakiri The Banker nimetas Läti rahandusministri Andris Vilksi Euroopa 2012. aasta parimaks rahandusministriks.
* Belgias Brüsselis toimunud eurorühma kohtumisel valiti Jean-Claude Junckeri asemele uueks eurorühma juhiks Hollandi rahandusminister Jeroen Dijsselbloem.
* Eritrea pealinnas Asmaras vallutasid sõdurid infoministeeriumi hoone ja sundisid raadios ette lugema oma pöördumise, kus nõutakse poliitvangide vabastamist ja põhiseaduslikke uuendusi.
* Gambia president Yahya Jammeh kuulutas reede üleriiklikuks puhkepäevaks.
* Luksemburgis avati eesti kool.
* Mali sõjavägi vallutas Prantsusmaa vägede abiga mässulistelt tagasi Diabaly ja Douentza linna. 
* Tšaadi peaminister Emmanuel Nadingar astus tagasi. Uueks peaministriks nimetati Djimrangar Dadnadji.
* Eesti peaminister Andrus Ansip kohtus Londonis Suurbritannia peaministri David Cameroni ja asepeaministri Nick Cleggiga. Juttu oli muu hulgas kaitsekoostööst ja NATO missioonist Afganistanis ning Euroopa Liidu eelarvest ja põllumajandustoetustest. 
* Eesti Rahva Muuseumi direktorina astus ametisse Tõnis Lukas.

## [[22. jaanuar]]

* Iisraelis toimusid ennetähtaegsed parlamendivalimised.
* Eesti president Toomas Hendrik Ilves alustas kahepäevast visiiti Brüsselis, et esineda kolmel konverentsil tulevikuprobleemide, IT- ja andmekaitse teemadel.
* Riigikogu liikmeks Tõnis Lukase asemel sai Kaja Kreisman.
* Riigikogu keskkonnakomisjoni esimeheks valiti Erki Nool.
* Eesti suursaadik Indias Viljar Lubi andis India presidendile Pranab Mukherjeele üle oma volikirja.

## [[23. jaanuar]]

* Jordaanias toimusid ennetähtaegsed parlamendivalimised.
* Šveitsis Davosis algas Maailma Majandusfoorum.
* Tallinna ja Helsingi vahel hakkas sõitma reisilaev Silja Europa. 
* Tšehhis Liberecis juunioride ja U23 maailmameistrivõistlustel suusatamises võitis Han Hendrik Piho kahevõistluse tavadistantsil pronksmedali.

## [[24. jaanuar]]

* Malis Tombouctous süütasid põgenevad islami mässulised Ahmed Baba instituudi raamatukogu, kus hoiti hindamatuid Tombouctou käsikirju.
* Eesti suursaadik Venemaal Jüri Luik andis president Vladimir Putinile üle oma volikirja.
* Eestis viibis visiidil Leedu peaminister Algirdas Butkevičius.
* Eesti Maaülikoolis toimus rektor Mait Klaasseni inauguratsioon.

## [[25. jaanuar]]

* Tšehhis algas kaks päeva kestev presidendivalimiste teine voor, kus olid vastamisi sotsiaaldemokraatliku Kodanikuõiguste Partei esimees Miloš Zeman ja konservatiivse TOP 09 esimees Karel Schwarzenberg.
* Tallinnas Vene Teatris anti kätte 2012. aasta Eesti Kultuurkapitali aastapreemiad. 
* Otepääl Pühajärve laululaval peeti Valgamaa Talveöölaulupidu 2013.
* Tšehhis Liberecis juunioride ja U23 maailmameistrivõistlustel suusatamises võitis Kristjan Ilves kahevõistluse sprindistantsil pronksmedali.
* Austrias Obertilliachis peetud noorte ja juunioride maailmameistrivõistlustel laskesuusatamises võitis Rene Zahkna 7,5 km sprindis pronksmedali.

## [[26. jaanuar]]

* Austraalia lahtiste meistrivõistluste naiste üksikmängu finaalis alistas valgevenelane Viktorija Azarenka hiinlase Li Na tulemusega 4:6, 6:4, 6:3.
* Tšehhi presidendiks valiti Miloš Zeman, kes sai 54,8 protsenti häältest.
* Tšiili pealinnas Santiagos algas Euroopa Liidu ning Ladina-Ameerika ja Kariibi mere maade tippkohtumine. Eestit esindas peaminister Andrus Ansip.

## [[27. jaanuar]]

* Aafrika Liidu eesistujaks sai Etioopia peaminister Hailemariam Desalegn.
* Austraalia lahtiste meistrivõistluste meeste üksikmängu finaalis alistas serblane Novak Đoković šotlase Andy Murray tulemusega 6:7, 7:6, 6:3, 6:2.
* Brasiilias Santa Marias leidis aset ööklubis põleng, kus hukkus vähemalt 231 inimest.
* Bulgaarias toimus rahvahääletus Belene tuumaelektrijaama ehitamise üle. Kuigi üle 61 protsendi hääletanutest toetas ettepanekut, kukkus referendum läbi, sest nõutava 60 asemel oli osalusprotsent umbes 20 protsenti.
* Indoneesias Sumatra saarel paduvihmade tõttu tekkinud maalihete tagajärjel hukkus mitukümmend inimest.
* Portugali idaosas Castelo Branco linna lähedal hukkus teelt välja sõitnud bussis vähemalt 11 inimest ja üle 30 sai vigastada.
* Jaapani merel kaldus külili Venemaa kalapüügilaev Šans-101. Meeskonna 30 liikmest päästeti 15.

## [[28. jaanuar]]
* Hiinas Guangzhou linnas varises maalihke tõttu maja kõrvalolnud asfalttee tasemest allapoole.
* Iraani riiklik infoagentuur IRNA teatas, et Iraani kosmoseagentuuri rakett Pishgam viis kosmosse rohkem kui 120 km kõrgusele reesusmakaagi ning tõi ta edukalt Maale tagasi.
* Madalmaade kuninganna Beatrix teatas, et loobub oma vanima poja Willem-Alexanderi kasuks troonist 30. aprillil.

## [[29. jaanuar]]

* Kasahstanis kukkus Almatõ lennuväljale lähenedes alla lennufirmale SCAT kuuluv reisilennuk Bombardier CRJ-200, hukkusid kõik pardal olnud inimesed.
* Ukraina kohus mõistis endisele politseijuhile Oleksi Pukatšile ajakirjanik Georgi Gongadze mõrva eest eluaegse vanglakaristuse.
* Eesti Metsaselts valis 2013. aasta metsapealinnaks Elva.

## [[30. jaanuar]]

* Austraalia peaminister Julia Gillard kuulutas välja 14. septembril 2013 toimuvad parlamendivalimised. 
* Lõuna-Korea saatis kosmosse oma esimese tsiviilotstarbelise kanderaketi Naro-1, mis viis Maa orbiidile satelliidi STSAT-2C.
* Ukrainas Andrušivka observatooriumis 2008. aastal avastatud Asteroidide vöösse kuuluvale asteroidile anti nimeks 274301 Wikipedia. 
* Eestis alustas kahepäevast visiiti Gruusia välisminister Maia Phandžikidze. Ta kohtus välisminister Urmas Paeti, president Toomas Hendrik Ilvese, peaminister Andrus Ansipi, kultuuriminister Rein Langi ja Riigikogu väliskomisjoni esindajatega.

## [[31. jaanuar]]

* Armeenia pealinnas Jerevanis sai tulistamise tagajärjel vigastada presidendikandidaat Parujr Hajrikjan.
* Lõuna-Aafrika Vabariigis Pretoria lähedal põrkasid kokku kaks reisirongi. Vigastada sai üle 300 inimese.
* Mehhiko pealinnas Méxicos leidis riikliku naftafirma Pemex peakorteris aset gaasiplahvatus, milles hukkus vähemalt 36 inimest ning üle 120 inimese sai vigastada.
* Hiina Vabariigi peaministriks nimetati Jiang Yih-huah.